La Bibia piemontèisa/Testament Vej/Esdra/Esdra 7


Esdra

7

L’ariv d’Esdra a Gerusalem 

Dòp ësti fàit, sota 'l regn d'Artasserse, rè 'd Persia, Esdra a l'é montà da Babilònia a Gerusalem.

Ezra a l’era l’ fieul ëd Seraja, ch’a l’era ‘l fieul ëd Chilchija, ch’a l’era ‘l fieul ëd Salum, ch’a l’era ‘l fieul ëd Sadoch, ch’a l’era ‘l fieul d'Achitub, ch’a l’era ‘l fieul d'Amaria, ch’a l’era ‘l fieul d'Asaria, ch’a l’era ‘l fieul ëd Merajot, ch’a l’era ‘l fieul ëd Zerachia, ch’a l’era ‘l fieul d'Usi, ch’a l’era ‘l fieul ëd Buchi, ch’a l’era ‘l fieul d'Abisua, ch’a l’era ‘l fieul ëd Pincas,ch’a l’era ‘l fieul d'Eleasar, ch’a l’era ‘l fieul dël grand sacerdòt Aron.

Cost Esdra a l'era l’òm ch’a l’era montà da Babilònia. A l'era në scriba portà ant la Lej ëd Mosé, la lej ch’a l'avìa daje Nosgnor, ël Dé d'Israel. Da già che la man ëd Nosgnor a l'era dzora 'd chiel, ël rè a l'ha acordaje tut lòn che chiel a-j ciamava. Ant l’ann ch’a fà set dël Rè Artasserse a l’ha fàit montè a Gerusalem ëdcò na partìa d'Israelita, ëd sacerdòt, ëd Levita, ëd cantor e ‘d servitor dël Templ. Chiel a l'é rivà a Gerusalem ël quint mèis: a l'era 'l sétim mèis dël rè Artasserse. An efet, chiel a l'avìa fissà ël prim di dël prim mèis soa partensa da Babilònia e a l'é ël prim dël quint mèis che a l'é rivà a Gerusalem: la man binvolenta 'd sò Dé a l'era dzora 'd chiel. Esdra a l'avìa butà sò cheur ant lë studi ancreus ëd la Lej ëd Nosgnor, a pratichela e a mostré, an Israel, ij sò precèt e giudissi.

Artasserse a dà apògg offisial a la mission d’Esdra 

Lòn ch’a ven sì dapress a l’é na còpia an aramàich ëd la litra che Rè Artasserse a l'ha armëttùje a Esdra, ël sacerdòt e scriba studià ant ij comandament dël Signor e dij sò precet ch'a riguardo Israel.

“Artasserse, rè dij rè, al sacerdòt Esdra, në scriba dla Lej dël Dé dël cel. Iv salutoma. I l'hai comandà che tuti coj ch’a fan part dël pòpol d'Israel ant mè regn, con ij sò sacerdòt, se lolì a-j pias a podran monté a Gerusalem e parte con ti. Ël rè e ij sò set consijé av dan l’autorisassion a fé n’ispession ëd Giuda e ‘d Gerusalem conform a la Lej 'd tò Dè, Lej che ti 't l'has an man. Noi iv doma la comission ëd porté con vojàutri 'argent e l'òr che 'l rè e ij consijé a l’han smonuje volonté coma n’oferta al Dé d’Israel ch’a sta a Gerusalem. L’istess, i peude porté tut l'òr e l'argent arseivù an tuta la provinsa 'd Babilònia con j'oferte 'd divossion che la gent e ij sacerdòt a l'han fàit për ël Templ 'd Nosgnor a Gerusalem. Con ëste donassion it l'has la consëgna 'd caté 'd tòr, moton, babèro, parèj coma j'oblassion e le libassion che a-j compagno: ti 't në faras n'oferta an sl'autar dël Templ ëd vòst Dé ch’a l'é an Gerusalem. Për lòn ch’a riguarda l'argent e l'òr ch’av resta, vojàutri i lo dovrëreve coma che av ësmijërà bin a ti e ai tò frej scond la volontà 'd vòst Dé. Për lòn ch’a riguarda j’utiss ch’a l'han date an dotassion për ël servissi dël templ ëd tò Dé, bùtje dëdnans a Nosgnor, a Gerusalem. Lòn che a-j farà ancora damanca al templ ëd Dé e che ti 't l'avrìe l'ancombensa ëd procureje, it lo gavras dal tesòr real.

Mi, Rè Artasserse, i dago ‘dcò st'órdin-sì a tuti ij tesoré dë dlà dl'Eufrat: Tut lòn ch'av ciamrà Esdra, ël sacerdòt e scriba dla Lej dël Dé dël cel, i l’avreve da butelo an esecussion con diligensa fin-a a rivé a sent talent, d'argent: sent min-e 'd gran, sent mzure 'd vin, sent mzure d'euli. La sal ch'a sìa smonùa a volontà. Tut lòn che a comanda 'l Dé dël cel, che a sia eseguì con deuit për ël templ dël Dé dël cel, për timor che l’ira a vada a tombé an sël regn dël rè e dij sò fieuj. I seve 'dcò anformà ch’a l'é proibì d'arsèive 'd taje, cotisassion o drit ëd passagi dai sacerdòt, ij Levita, ij cantor, ij portié, j’oblà e 'd tùit ij servent ëd costa ca 'd Dé.

Ora ti, Esdra, conform a la saviëssa 'd tò Dé ch’it l'has, nòmina ëd giùdes e ‘d funsionari 'd cort ch’a peudo arbitré le càuse legaj për cont ëd tute le përson-e che as treuvo ant ël Trans-Eufrat e ch’a conòsso le lej ëd tò Dé. A coj ch’a conòsso pa sta lege i-j dovreve mostrejla. Tuti coj ch’a faran pa ubidiensa a la lej 'd Nosgnor, ch'a l'é la Lege dël rè, ch’a-j sia aplicà na giustissia rigorosa conform ai cas: o condana a mòrt, o esse bandì, o multà o esse butà an përzon”.

Esdra a làuda Nosgnor 

Ch'a sia benedì Nosgnor ël Dè dij nòstri pare, ch’a l’ha inspirà ‘l cheur dël rè d’onoré 'l Templ 'd Nosgnor a Gerusalem! Chiel a l'ha conferì sò favor a mi ‘dnans dël rè, ai sò consijé e a tùit ij cap avosà dël rè. Mi i son ëstait motobin confortà cora che la man ëd Nosgnor mè Dé a l'é stàita dzora 'd mi e i l'hai butame ansema 'd cap d'Israel për monté con mi.

Nòte 

Bibia
Testament Vej
Esdra